Miljø- og fødevareminister

Esben Lunde Larsen

marhj@mfvm.dk

**Indsigelse mod lukning af Fåreafgiftsfonden**

I skrivelse af 22. november 2016 meddeler Landbrug&Fødevarer, at Fåreafgiftsfonden lukkes ved årets udgang med begrundelsen, at det ikke har været muligt at opnå enighed om indstilling af nye medlemmer til fondens bestyrelse blandt branchens organisationer.

Fællesorganisation Får mener, at denne konklusion og beslutning bygger på et særdeles udemokratisk grundlag, hvor èn organisation – Danske Lammeproducenter – på basis af en skrivelse af 24. oktober får tilladelse til at stoppe al yderligere dialog om fondens fremtid. I skrivelsen af 24. oktober meddeler Danske Lammeproducenter, at de ønsker fonden nedlagt og derfor finder det formålsløst at indkalde til et planlagt møde med branchens øvrige parter.

Vi har gjort indsigelse mod lukningen af Fåreafgiftsfonden til L&F, men uden resultat.

I det sidste år er der sket en omfattende reorganisering inden for dansk fåreavl med etablering af 2 nye landsdækkende foreninger: Brancheforeningen Får og Geder og Fællesorganisationen Får, mens Dansk Fåreavl er under afvikling.

Fællesorganisationen Får er paraplyorganisation for en række lokale- og regionale- og raceforeninger og repræsenterer ca. 750 fåreavlere.

I en tid, hvor der er øget fokus på fåreavl, ikke mindst i forbindelse med naturpleje og mulighed for øget afsætning i relation til den større multietniske befolkning i såvel Danmark som Europa, er der behov for nye indsatsområder inden for bl.a. afsætning, dyrevelfærd, sundhed (herunder sygdomsforebyggelse) og avl. Til dette formål har Fællesorganisationen Får udarbejdet og vedtaget en strategiplan, som kun kan realiseres med midler fra bl.a. Fåreafgiftsfonden.

Efter ansøgning er Fællesorganisationen Får godkendt som indstillingsberettiget til fondens bestyrelse. Vi har deltaget i et eneste møde den 11. okt., som i hovedtræk umiddelbart blev opfattet som positivt og konstruktivt, men hvor dialogen fik en brat afslutning, da Danske Lammeproducenter i realiteten nedlagde veto for fondens fortsættelse.

Vi kan ikke acceptere, at Danske Lammeproducenter har vetoret i forbindelse med Fåreafgiftsfondens fremtidige virke. I fondens vedtægter står, at erhvervet i enighed skal indstille repræsentanter til fondens bestyrelse. I et demokratisk samfund opfatter man normalt enighed som en flertalsbeslutning. Det kan næppe være gældende her:

* Der findes ca. 6000 fåreavlere i Danmark. Heraf er max. 1/4 organiseret i en fåreavlerforening. Fællesorganisationen Får repræsenterer ca. 750 fåreavlere, Danske Lammeproducenter ca. 50.
* På årsbasis slagtes ca. 80.000 lam/får, hvor der betales kr. 10,- pr. slagtet dyr til Fåreafgiftsfonden. Her tegner Fællesorganisationen Får sig for ca. 50.000 slagtninger = 62,5%, Danske Lammeproducenter ca. 15.000 slagtninger = 18,5%.

Vi har ikke kendskab til Brancheforeningen Får og Geders data. Vi vil dog gerne påpege, at der er en fejl i skrivelsen af 18. august fra Landbrug&Fødevarer til NaturErhvervstyrelsen med orientering om organiseringen i Fåresektoren 2016 versus 2009. Her står, at der i Brancheforeningens vedtægter er indskrevet, at foreningen arbejder for en nedlæggelse af Fåreafgiftsfonden. Dette er ikke tilfældet.

På denne baggrund skal vi bede Miljø- og Fødevareministeren annullere beslutningen om lukning af Fåreafgiftsfonden og opfordre branchens organisationer til at genoptage dialogen om fondens fremtid samt pointere, at Danske Lammeproducenter er velkommen til at deltage, men ikke har vetoret.

Med venlig hilsen

FÆLLESORGANISATIONEN FÅR

Christian Svendsen, formand

Følgende organisationer uden for Fællesorganisationen Får har i mails bekræftet at støtte op om denne skrivelse:

Xxxx

Xxxxx

Xxxxx

Bilag:

* Referat af møde den 11. okt.
* Danske Lammeproducenters skrivelse af 24. oktober
* Skrivelse af 22. november fra Landbrug&Fødevarer om lukning af fonden
* Fællesorganisationen Fårs Strategiplan

c.c. Landbrug&Fødevarer, att. Jesper Boldt Hansen

NaturErhvervStyrelsen, att. Lars Kolze